***OTA-ONANG HAYOT BO’LSALAR***

*Nurga to’la ostonangdan arimas mehmon,*

*Yo’qlab kelar, uzoq-yaqin do’stu qadirdon.*

*Qadring elda aziz erur, g’ururing osmon,*

*Agar sening ota-onang hayot bo’lsalar.*

*Duo qilib tursa olloh, yo’lingni ochar,*

*Topganiini bir sen uchun beminnat sochar.*

*Ketmas aslo uyingdan baxt, qayg’ular qocchar,*

*Agar sening ota-onang hayot bo’lsalar.*

*Sog’-salomat, uzoq umr ko’rib yashaysan,*

*Kam bo’lmaysan, davru davron surib yashaysan.*

*Ekkaningni emin-erkin o’rib yashaysan,*

*Agar sening ota-onang hayot bo’lsalar.*

*Omad qushing uchib ketmas, egib boshingni,*

*Biror kimsa ko’zlaringdan to’kmas yoshingni.*

*Tangrim o’zi halol etar yegan oshingni,*

*Agar sening ota-onang hayot bo’lsalar.*