***OTA-ONA***

*Dilingizdan ketmaydi iymon,*

*Qalbingizga yo’lamas shayton.*

*Dunyodagi eng buyuk inson,*

*Duo qilib tursa onangiz,*

*Sog’-salomat yursa otangiz.*

O’ngdan kelar doim ishingiz,

Yoz bo’ladi hatto qishingiz.

Toshlarni ham kesar tishingiz,

*Duo qilib tursa onangiz,*

*Sog’-salomat yursa otangiz.*

Boshingizga kelmaydi tashvish,

Yo’lamaydi ig’voyu mish-mish.

Shular borki olarsiz olqish,

*Duo qilib tursa onangiz,*

*Sog’-salomat yursa otangiz.*

Yo’qlab kelar do’stu begona,

Kulbangiz ham bo’lar koshona.

Yoningizda bo’lib parvona,

*Duo qilib tursa onangiz,*

*Sog’-salomat yursa otangiz.*