***TOPMADIM***

*Bor jahonni ta’riflab bugun,*

*Shu insonga bir so’z topmadim.*

*Ko’p narsalar topdimu lekin,*

*Onamdayin chin do’st topmadim.*

*Topildi ko’p do’stu yoronlar,*

*Son-sanoqsiz aziz insonlar.*

*Izzat, hurmat, shuxratu shonlar,*

*Onamdayin chin do’st topmadim.*

*Pulim bo’lsa begona ulfat,*

*Ko’zlarimni ko’r qilsa zulmat.*

*Boshginamga tushganda kulfat,*

*Onamdayin chin do’st topmadim.*

*Bir kun kelib do’stlarim bari,*

*O’z ko’ksidan surarkan nari.*

*Misli ikki olam sarvari,*

*Onamdayin chin do’st topmadim.*

*Dushmanimni do’st deb azizlab,*

*Goh sensirab, gohida sizlab.*

*O’n sakkiz ming olamni izlab,*

*Onamdayin chin do’st topmadim.*

*Dunyo mendan qasos olganda,*

*G’o’r boshimga savdo solganda.*

*Bu olamdan ko’nglim qolganda,*

*Onamdayin chin do’st topmadim.*

*Kechga qolsam yo’limni kutgan,*

*Ne-ne azob qonlarni yutgan.*

*O’z umridan saboqlar tutgan,*

*Onamdayin chin do’st topmadim.*

*Jinoyatchi yovvuz qotillar,*

*Mol-davlatga oson sotilar.*

*Qalbimdan bir sado otilar,*

*Onamdayin chin do’st topmadim.*

*Iliq mehri yodimda qolgan,*

*Sof qalbimga ezgulik slogan.*

*Bemor bo’lsam dardimni olgan,*

*Onamdayin chin do’st topmadim.*

*Mehri daryo, qalbimning qo’ri,*

*Ko’zlarimning yog’dus,i nuri.*

*Hayotimning jonbaxsh xuzuri,*

*Onamdayin chin do’st topmadim.*

*Ayting, bormi undan ziyoda,*

*Ertayu kech tinmay duoda.*

*Davlatimdir yorug’ dunyoda,*

*Onamdayin chin do’st topmadim.*

*Goh do’stlarim tegsa jonimga,*

*G’anim tashna qilsa qonimga.*

*Ko’z tekkanda sharaf-shonimga,*

*Onamdayin chin do’st topmadim.*