***OTAJONIM HAYOT BO’LSANGIZ***

*Armonlarni, yolg’onlarni chetlab o’tardim,*

*Tosh yo’llardan qoqilmasdan xatlab o’tardim.*

*Ikki jumla so’zingizni yodlab o’tardim,*

*Qani endi, otajonim, hayot bo’lsangiz.*

*Boshginamga tushmas edi dardu alamlar,*

*Otashida kuydurmasdi, qoshi qalamlar.*

*Ko’ngli yarim deb aytmasdi meni odamlar,*

*Qani endi, otajonim, hayot bo’lsangiz.*

*Gar sog’insam rasmingizni uydan topaman,*

*Izingizni ayting endi qaydan topaman.*

*Izlab borib mozor degan joydan topaman,*

*Qani endi, otajonim, hayot bo’lsangiz*

*Ko’zlarimga alam-alam yoshlar tomchilar,*

*Dilginamni armon degan mushtlar qamchilar.*

*Qalbimga bir nozikkina nishlar sanchilar,*

*Qani endi, otajonim, hayot bo’lsangiz*

*Sizsiz kezib nelar ko’rdim yorug’ dunyoni,*

*Faqatgina topdim boshga jabru jafoni.*

*Poyingizga qo\’yar edim makka tilloni,*

*Qani endi, otajonim, hayot bo’lsangiz*

*Do’stimga qo’l cho’zgan edim ammo tutmadi,*

*Suygan gulim bir yetim deb meni kutmadi.*

*Qaro kunlar kelib aslo tonglar otmadi,*

*Qani endi, otajonim, hayot bo’lsangiz*

*Hayot o’tib ketar ekan misli guvillab,*

*Goh sokinu goh oqarkan to’lib, shovullab.*

*Kuni kecha to’yim bo’ldi sizsiz huvillab,*

*Qani endi, otajonim, hayot bo’lsangiz*