***SEVGI ENDI MENI IZLASIN***

*Men sevgiga zor edim avval,*

*Ishq ko’yida xor edim avval.*

*Bevafoga yor edim avval,*

*Sevgi endi meni izlasin.*

*Topilmadi kerak bo’lganda,*

*Qon dilimga tirgak bo’lganda.*

*Muhabbatdan ko’nglim qolganda,*

*Sevgi endi meni izlasin.*

*Muhabbat deb she’rlar yozibman,*

*Aqlimdan ham hatto ozibman.*

*Qasam ichib takror, buzibman,*

*Sevgi endi meni izlasin.*

*Sevgi o’zi ekan bir qafas,*

*Kelib-ketar, shunchaki havas.*

*Endi menga ular kerakmas,*

*Sevgi endi meni izlasin.*

*Armonlarga oshno bo’lmayman,*

*Muhabbatga tashna bo’lmayman.*

*Bevafo deb kuyib o’lmayman,*

*Sevgi endi meni izlasin.*

*Tuproq bo’lib ketsa ham ko’z yosh,*

*Egilsa ham mag’rurgina bosh.*

*Endi bo’ldi mening ko’nglim tosh,*

*Sevgi endi meni izlasin.*

*Men bir marta kuyib bo’lganman,*

*Go’zallarni suyib bo’lganman.*

*Ishq so’zidan to’yib bo’lganman,*

*Sevgi endi meni izlasin.*