***Alam***

*Qo’shni uyda yor-yor o’lan kuylanadi,*

*Mening bag’rim yonar shamga aylanadi.*

*Qo’l tekkizmay asrab yurgan Gulginamga,*

*Endi bugun o’zga yigit uylanadi.*

*Ko’zlarimga yosh quyilib kelar yana,*

*Dilginamga achchiq alam to’lar yana.*

*\*

*Ko’chalarni changitadi ulov izi,*

*Men dallining so’lib borar baxt yulduzi.*

*Ishq yo’lida kuydim, yondim, ado bo’ldim,*

*Parvo qilmay ketib borar, boyning qizi.*

*Ko’zlarimga yosh quyilib kelar yana,*

*Dilginamga achchiq alam to’lar yana.*

*Qalbim endi u siz bo’mbo’sh, huvillaydi,*

*Temir tulpor pishqiradi guvillaydi.*

*Shu tulporning izlariga boqarkanman,*

*Qalbimda bir o’tli alam shovullaydi.*

*Ko’zlarimga yosh quyilib kelar yana,*

*Dilginamga achchiq alam to’lar yana.*