***BIRBOR ESLAB QO’YARMISIZ***

*Sizni sevib, dilim yig’lar, ovutmayman,*

*Xijronlarda kuyar dilim, sovutmayman.*

*Yuragimga muhirlangan husningizni,*

*Unutmadim, unutmayman, unutmayman.*

*Suratimni ko’zga surib, ayarmisiz,*

*Shunda meni birbor eslab qo’yarmisiz?*

*Sizga yor-yor aytganida sho’x yangalar,*

*Boshingizdan sochilganda ming tangalar.*

*Ortingizdan men zor yig’lab qolar bo’lsam,*

*Keyin menga kerak emas, go’shangalar.*

*Yorni deya dard alamda kuyarmisiz,*

*Shunda meni birbor eslab qo’yarmisiz?*

*Yarim ko’nglim Sizni eslab goh to’lmasa,*

*O’zgaga dil bersamu lek, baxt kulmasa.*

*Olislardan yo’qlab kelib, ko’nglim uchun,*

*Ko’rgim kelib sog’inganda hech bo’lmasa,*

*Tushlarimda meni quchib suyarmisiz,*

*Shunda meni birbor eslab qo’yarmisiz?*

*O’g’il ko’rib, quvonganda ko’zlaringiz,*

*Bag’ringizni to’ldirganda qizlaringiz.*

*Farzandlarning ortidan ko’p rahmat tinglab,*

*El oldida kulganida yuzlaringiz.*

*Qalbingizda ajib bir his tuyarmisiz,*

*Shunda meni birbor eslab qo’yarmisiz?*

*Ishq yo’lida kuyib-yonib ado bo’lsam,*

*Devonadek es-hushimdan judo bo’lsam.*

*Yashab turib shoxdek ammo qo’lim yetmay,*

*Muhabbatda bir siz uchun gado bo’lsam.*

*O’lganimda a’zamga ko’k kiyarmisiz,*

*Shunda meni birbor eslab qo’yarmisiz?*

*Onam kabi oqila bir dilbandimga,*

*Dilni dilga bog’laguvchi payvandimga.*

*Qalbimdagi ismingizni qo’ysam agar,*

*Bir kun kelib jondan aziz farzandimga.*

*Sog’inganda diydorimga to’yarmisiz,*

*Shunda meni birbor eslab qo’yarmisiz?*

*Uchrashtirsa Taqdir bizni, o’tib yillar,*

*So’z deyolmay ojiz qolsa, Hech bir tillar.*

*Yurakdagi armonlarga bo’lib malham,*

*Bir birini topganida Hasta dillar.*

*Yana meni suyukligim deyarmisiz,*

*Shunda meni birbor eslab qo’yarmisiz?*