***ONAJON***

*Yurigimning uzib bo’lmas, jon tomiri o’zingiz,*

*Qalbimdagi muhabbatni jonlantirar so’zingiz,*

*Dilingizda g’am bo’lsa ham, kulib turar ko’zingiz,*

*Farishtadek qalbi toza, mehribonim onajon.*

*Uulduzimsiz kechalari, osmonimni yoritgan,*

*Ko’nglim uyi g’amga to’lsa, zumda uni aritgan.*

*Men o’zimman sho’xlik qilib, sizni erta qaritgan,*

*Hayotimning nurafshoni, charog’bonim onajon.*

*Siz bo’lsangiz nurga to’lar, tunda yurgan yo’llarim,*

*Siz tufayli obod bo’lar, jazirama cho’llarim.*

*Bor ekansiz, qayga cho’zsam yetar mening qo’llarim,*

*Qiblagohim, madinamsiz, kuyarjonim onajon.*

*Sizga sajda qilar edim, agar qibla bo’lmasa,*

*Sizdan ala molar edim, yarim ko’nglim to’lmasa.*

*Men baxtiyor yashar edim, hech umringiz so’lmasa,*

*Tomirimda oqib turgan, qizil qonim onajon.*

*Dushmanlaring do’stingman deb, ortimdan tosh otganda,*

*Chin do’stim deb bilganlarim, bir kun meni sotganda.*

*Kulib turgan baxt quyoshim, asta-sekin botganda,*

*Dalda bergan siz o’zingiz, xush zabonim onajon.*

*Hayot mening boshginamni novda misol ekkanda,*

*Xiyonatning tig’ zanjiri, yuragimga tegkanda.*

*Tuhmat toshi dilga botib, qalbim azob chekkanda,*

*Panoh bo’lib dalda bergan, soyabonim onajon.*