***YONIMDA SEN YO’QSAN ONAJON***

*Bugun mening eng baxtli kunim,*

*Uyim to’la do’stu qadirdon.*

*Lek dilimda armonim uyum,*

*Yonimda sen yo’qsan onajon.*

*Uyda o’zim yotgan belinchak,*

*Yelvizakdan titraydi hamon,*

*Ostonamdan kelar kelinchak,*

*Yonimda sen yo’qsan onajon.*

*Ona, bag’ring toshmidi sening,*

*Savollarim senga bir jahon.*

*Tilka-pora yuragim mening,*

***Yonimda sen yo’qsan onajon.***

*Uy to’rida hilpirab misli,*

*Ro’mollaring turar soyabon,*

*Menga chin do’st faqat sen asli,*

***Yonimda sen yo’qsan onajon.***

*Senga umrim fidolar etay,*

*Xabar olgin mendan har zamon.*

*Ilojsizman, ojizman netay,*

***Yonimda sen yo’qsan onajon.***

*Otamdan-ku erta ajradim,*

*Endi sen ham bo’ldingmi armon.*

*Men o’zimni o’zim aldadim,*

***Yonimda sen yo’qsan onajon.***

*Izlaringni qaydan topaman,*

*Nahot endi ko’rishmoq gumon.*

*Sovuq qabring quchib o’paman,*

***Yonimda sen yo’qsan onajon.***

*Devorlarga urilsa boshim,*

*Saqlab o’tding meni sog’-omon.*

*Ko’zlarimga to’lar ko’zyoshim,*

***Yonimda sen yo’qsan onajon.***

*Katta singlim bosh egib yig’lar,*

*Kichkinasi turar bag’ri qon.*

***Faryodlari qalbimni tig’lar,***

***Yonimda sen yo’qsan onajon.***

*Qaytib kelsang edi birbora,*

*Bor-budimni etardim qurbon.*

*Shoir qalbi o’ksik bechora,*

***Yonimda sen yo’qsan onajon.***

*Kerak emas o’zgalar menga,*

*Kerak emas soxta mehribon.*

*Dilim muxtoj bo’lganda senga,*

***Yonimda sen yo’qsan onajon.***