***KELIN EMAS, QIZ BO’LIB TUSHSIN***

*Bugun senga hamma havasda,*

*Qo’llarida tugunchak kelar,*

*Yayramaydi qush ham qafasda,*

*Baxting to’la belanchak kelar.*

*O’z uyiga begona bo’lib,*

*Bir sen uchun parvona bo’lib.*

*Yal-yal yonib, oppoq libosda,*

*Ostonadan kelinchak kelar.*

*Elda yorug’ yuz bo’lib tushsin,*

*Kelin emas, Qiz bo’lib tushsin.*

*Bolam, seni duo qilarman,*

*Farzand bersin, insof, iymonlik.*

*Yaratgandan senga tilarman,*

*Baxtu iqbol, sog’u omonlik.*

*Baxtingga ko’z tegmasin aslo,*

*Hech kim boshing egmasin aslo.*

*Duo qilib boshing silarman,*

*Undan aslo ko’rma yomonlik.*

*Mangu shirin so’z bo’lib tushsin,*

*Kelin emas, qiz bo’lib tushsin.*