***RAHMATNOMA***

*Men dunyoga kelganimda qaragan ham,*

*Kecha-kunduz oq yuvib oq taragan ham.*

*Yaxshi-yomon kunlarimga yaragan ham,*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*Uyga borsam issiq turar, rizqu-ro’zim,*

*Nechoq bugun baxtiyorman, ravon so’zim,*

*Shukur deyman, ko’rmasa ham so’qir ko’zim.*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*Tong saharda maktab tomon otlanarman,*

*Onam duo qilsalar men shodlanarman.*

*Ustozlarim sabog’idan totlanarman,*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*O’qishni ham, yozishni ham, dildan suyib,*

*Yuragimga ezgu maqsad qo’ydim tuyib.*

*Hech kim saboq bermas sizdek yonib-kuyib,*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*Yarimgina ko’nglimni ham to’ldirarsiz,*

*Tanamda gar bir dard bo’lsa o’ldirarsiz.*

*Darslarda ham hazil qilib kuldurarsiz,*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*Nursizgina bu ko’zimga nur o’zingiz,*

*Dardlarimga darmon aytgan har so’zingiz.*

*Birzum kechga qolsam bo’lar nam ko’zingiz,*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*Gar yiqilsam, qo’llarimdan darrov tutgan,*

*Meni o’ylab ne-ne azob g’amlar yutgan.*

*Topganini o’zi yemay menga tutgan,*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*Ham otamdek, ham onamdek mehribonsiz,*

*Muqaddassiz, mo’tabarsiz, navqironsiz.*

*Elim degan, xalqim degan kuyar jonsiz,*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*Charchamaysiz, mehir ila bilim berib,*

*Fan bog’idan ertayu kech gullar terib.*

*Siz tufayli men yurarman ko’krak kerib,*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*Qadringizni bizdek hechkim his etmaydi,*

*Ta’riflasam qalam tugul so’z yetmaydi.*

*Endi shoxlik, beg’uborlik yo’q ketmaydi,*

*Mehri tog’dek baland aziz onajonim,*

*Ustozlarim suyaguvchi bir qalqonim.*

*Kelajagi porloq bizdek o’g’il-qizga,*

*Bilim berib ko’rsatdingiz oq yo’l bizga.*

*Shuning uchun Dildan deymiz rahmat sizga,*

*Mehri tog’dek baland aziz onajonim,*

*Ustozlarim suyaguvchi bir qalqonim.*