***O’ZGAGA YOR BO’LYAPSIZ***

*Oq libosda siz misoli qor bo’lyapsiz,*

*Qon dilimda chertilmagan tor bo’lyapsiz.*

*Alamlarga to’lib ketdi bu yuragim,*

*Nimaqilay, sizo’zgagayorbo’lyapsiz.*

*Peshonamga bitmadingiz, bo’lib armon,*

*Sizga bo’lgan tuyg’ularim endi hazon.*

*Sirtmog’ida sirtar meni bugun xijron,*

*Nima qilay, siz o’zgaga yor bo’lyapsiz.*

*Ko’kka yetar, nechun sizga yetmas nolam,*

*Yozmay qoldi ismingizni yozgan qalam.*

*Tig’dek o’yar ko’ksimni bu dardu alam,*

*Nima qilay, siz o’zgaga yor bo’lyapsiz.*

*Taqdirga tan bermoqlikka yetmas bardosh,*

*Alamlardan kuygan yurak to’kar ko’zyosh.*

*Menga endi faqatgina qalam sirdosh,*

*Nima qilay, siz o’zgaga yor bo’lyapsiz.*

*Kim tinglaydi fig’onimni, dilim pora,*

*Ishq o’tida yonar unsiz qalb tobora.*

*Qo’ldan kelsa qani ayting biror chora,*

*Nima qilay, siz o’zgaga yor bo’lyapsiz.*

*Yor-yor aytib bugun sizni olib ketar,*

*Har sadosi qalbimga cho’g’ solib ketar.*

*Aytilmagan ishqim dilda qolib ketar,*

*Nima qilay, siz o’zgaga yor bo’lyapsiz.*

*Sizni sevgan men oshig’u devonaman,*

*Ayriliqda yarim dili vayronaman.*

*Suyukligim, endi sizga begonaman,*

*Nima qilay, siz o’zgaga yor bo’lyapsiz.*

*Sevish gunoh bo’lsa botay gunohlarga,*

*Dildan ishqim yulib oting firoqlarga.*

*Mayli keting mendan olis yiroqlarga,*

*Nima qilay, siz o’zgaga yor bo’lyapsiz.*

*Men roziman yuragimni yoqib keting,*

*Qaytib kelmas soyim bo’lib oqib keting.*

*Ketarchog’I birbor qiyo boqib keting,*

*Nima qilay, siz o’zgaga yor bo’lyapsiz.*

*Bir erkalab qo’lingizdan tutolmadim,*

*Bu azobni ich-ichimga yutolmadim.*

*Qo’l cho’zdimu lekin sizga yetolmadim,*

*Nima qilay, siz o’zgaga yor bo’lyapsiz.*

*Yolg’on emas sizni jondan suyganlarim,*

*Kechalari ishqingizda kuyganlarim.*

*Yuragimga armon endi tuyganlarim,*

*Nima qilay, siz o’zgaga yor bo’lyapsiz.*

*Ishonmayman endi sizning so’zingizga,*

*Xudo haqqi qaramayman ko’zingizga.*

*Insof bersin tangri faqat o’zingizga,*

*Nima qilay, siz o’zgaga yor bo’lyapsiz.*

*Boshingizni egmang mag’rur ko’krak kering,*

*Ishq bog’idan yoringizga gullar tering.*

*Faqatgina shusavolga javob bering,*

*Nima qilay, siz o’zgaga yor bo’lyapsiz.*

*Oyog’ingiz ostidagi g’o’r ekanman,*

*Netay ishqda ko’zi ojiz ko’r ekanman.*

*Baxti qaro peshonasi sho’r ekanman,*

*Nima qilay, siz o’zgaga yor bo’lyapsiz.*

*Dardlarimni to’kib soldim to’yib bugun,*

*Men dallini tig’-pichoqsiz so’yib bugun.*

*Begonani emas, meni qo’yib bugun,*

*Nima qilay, siz o’zgaga yor bo’lyapsiz.*

*Ko’zim tushsa jon olardi nigohingiz,*

*Olma kabi qizarardi nigohingiz.*

*Endi esa hamroh menga qiynog’ingiz,*

*Nima qilay, siz o’zgaga yor bo’lyapsiz.*

*Mayli gulim mendan kechib baxtli bo’ling,*

*Shijoatli, sadoqatli, shaxdli bo’ling.*

*Yoringizga chin vafodor, ahdli bo’ling,*

*Nima qilay, siz o’zgaga yor bo’lyapsiz.*